ວ.ກ.ອອນໄລ - ແຕ່ວັນທີ 16 ຫາວັນທີ 20 ທັນວາ 2013, ກອງປະຊຸມວຽກງານການທູດຄັ້ງທີ 28 ໃນຫົວຂໍ້ “ການທູດເຊື່ອມໂຍງເຂົ້າກັບສາກົນ ຢ່າງເປັນເຈົ້າການ ແລະ ຕັ້ງໜ້າ” ໄດ້ຈັດຂຶ້ນທີ່ນະຄອນຫຼວງຮ່າໂນ້ຍ.
ໃນເວລາເຮັດວຽກຢ່າງເຂັ້ມງວດ ແລະ ຮີບດ່ວນໃນ 5 ວັນ ແຕ່ວັນທີ 16 ຫາວັນທີ 20 ກອງປະຊຸມເປັນກຽດໄດ້ຮັບການເຂົ້າຮ່ວມ ແລະ ຊີ້ນຳນຳພາໂດຍກົງຂອງ ສະຫາຍເລຂາທິການໃຫຍ່ ຫງວຽນຝູຈ້ອງ, ສະຫາຍປະທານປະເທດ ເຈືອງເຕິນຊາງ, ສະຫາຍນາຍົກລັດຖະມັນຕີ ຫງວຽນເຕິນຢຸງ.
ກ່າວຄຳປາໄສໃນພິທີອັດກອງປະຂຸມ, ສະຫາຍ ຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງການຕ່າງປະເທດ ໄດ້ເນັ້ນວ່າ, ຂະແໜງການຕ່າງປະເທດຕ້ອງຊາບຊືມຢ່າງເລິກເຊິ່ງ ບັນດາການກຳນົດທິດຍຸດທະສາດ ກ່ຽວກັບການຕ່າງປະເທດຂອງກອງປະຊຸມໃຫຍ່ຄັ້ງທີ XI ຂອງພັກ, ຜັນຂະຫຍາຍວຽກງານຕ່າງໆ ຢ່າງເປັນເຈົ້າການກວ່າອີກ ມີປະສິດທິຜົນກວ່າອີກ, ປະກອບສ່ວນຢ່າງສົມກຽດເຂົ້າໃນພາລະກິດການສ້າງສາ ແລະ ປົກປັກຮັກສາປະເທດຊາດ.
ກອງປະຊຸມໄດ້ເປັນເອກະພາບສັງເກດວ່າ ສະພາບການໂລກ ແລະ ພາກພື້ນໄດ້ ພວມ ແລະ ຈະສືບຕໍ່ປ່ຽນແປງຢ່າງໄວວາ ແລະ ສັບສົນ; ໂອກາດດີ ແລະ ສິ່ງທ້າທາຍສັບແຊກກັບ; ຄວາມສັບສົນ ແລະ ລັກສະນະຫຼາຍຂະແໜງ ຂອງບັນຫາການຕ່າງປະເທດນັບມື້ນັບເພີ່ມທະວີຂຶ້ນ; ບັນຫາຄວາມສະຫງົບແບບດັ້ງເດີມ ແລະ ຄວາມສະຫງົບບໍ່ເປັນແບບດັ້ງເດີມຫຼາຍບັນຫາ ພວມກະທົບໃນຫຼາຍດ້ານເຖິງຄວາມສະຫງົບ ສະຖຽນລະພາບ ແລະ ການພັດທະນາຂອງປະເທດຊາດ.
ໃນສະພາບດັ່ງກ່າວນັ້ນ, ພັກໄດ້ໄຈ້ແຍກຕີລາຄາສະພາບການ, ຄົ້ນເຜີຍ ແລະ ຂຸດຄົ້ນບັນດາໂອກາດສະດວກດີ, ຮັບຮູ້ເຫັນແຈ້ງ ແລະ ແກ້ໄຂສິ່ງທ້າທາຍຕ່າງໆ. ບັນດາກະຊວງ ຂະແໜງການ ທ້ອງຖິ່ນຕ່າງໆ ໄດ້ປັນເຈົ້າການ, ຕັ້ງໜ້າຜັນຂະຫຍາຍແນວທາງການຕ່າງປະເທດ ແລະ ແຜນນະໂຍບາຍເຊື່ອມໂຍງເຂົ້າກັບສາກົນ ເຊິ່ງກອງປະຊຸມໃຫຍ່ຄັ້ງທີ XI ຂອງພັກໄດ້ວາງອອກ, ປະສາສົມທົບຢ່າງແໜ້ນແຟ້ນລະຫວ່າງການທູດຂອງລັດຖະບານ, ການຕ່າງປະເທດຂອງພັກ, ການຕ່າງປະເທດຂອງສະພາແຫ່ງຊາດ, ການຕ່າງປະເທດປະຊາຊົນ, ການຕ່າງປະເທດປ້ອງກັນຊາດ, ການຕ່າງປະເທດປ້ອງກັນຄວາມສະຫງົບ, ວຽກງານການຕ່າງປະເທດຂອງທ້ອງຖິ່ນ, ສ້າງເປັນກຳລັງແຮງສັງລວມ, ຍົກສູງບົດບາດຖານະຂອງປະເທດຊາດ.
ກອງປະຊຸມໄດ້ສະຫລຸບສັງລວມບັນດາຜົນສຳເລັດທີ່ບັນລຸໄດ້ໃນເວລາທີ່ຜ່ານມາ, ຖອດຖອນບົດຮຽນປະສົບການຕ່າງໆ ຈາກນັ້ນກໍ່ວາງມາດຕະການເພື່ອຜັນຂະຫຍາຍບັນດາໜ້າທີ່ການຕ່າງປະເທດໃນເວລາສະເພາະໜ້າ.
ກອງປະຊຸມໄດ້ກຳນົດໜ້າທີ່ຂອງຂະແໜງການທູດໃນເວລາສະເພາະໜ້າຄືດັ່ງນີ້: ສືບຕໍ່ເສີມຂະຫຍາຍກຳລັງແຮງ ຂອງແນວທາງການຕ່າງປະເທດທີ່ເປັນເອກະລາດ ເປັນເຈົ້ນຕົນເອງ; ປະກອບສ່ວນຮັກສາສິ່ງແວດລ້ອມສັນຕິພາບ ສະຖຽນລາພາບ, ເຊື່ອມໂຍງລະຫວ່າງການຮັບໃຊ້ໃຫ້ແກ່ການພັດທະນາເສດຖະກິດ ແລະ ຍູ້ແຮງການເຊື່ອມໂຍງເຂົ້າກັບສາກົນ ກັບການປັບປຸງ ເພີ່ມທະວີທ່າສະໜາມຮົບການຕ່າງປະເທດ - ການປ້ອງກັນປະເທດ - ການປ້ອງກັນຄວາມສະຫງົບ, ປະກອບສ່ວນປົກປັກຮັກສາເອກະລາດ ອຳນາດອະທິປະໄຕ ຜືນແຜ່ນດິນອັນຄົບຖ້ວນ ແລະ ບັນດາຜົນປະໂຫຍດຍຸດທະສາດຂອງປະເທດຊາດ.
ຂະແໜງການທູດສືບຕໍ່ຕັ້ງໜ້າພະຍາຍາມຂະຫຍາຍສາຍພົວພັນຕ່າງໆ ໃຫ້ເຂົ້າລວງເລິກ, ສືບຕໍ່ເຂົ້າຮ່ວມຢ່າງມີປະສິດທິຜົນ ໃນບັນດາເວທີປາໄສພະຫຸພາຄີຂອງພາກພື້ນ ແລະ ສາກົນ; ຍູ້ແຮງການຜັນຂະຫຍາຍບັນດາການເຄື່ອນໄຫວການຕ່າງປະເທດຢ່າງຄົບຊຸດ ຮອບດ້ານ , ເພີ່ມທະວີການເຊື່ອມໂຍງລະຫວ່າງການທູດການເມືອງ ກັບການທູດເສດຖະກິດ, ການທູດວັດທະນະທຳ, ວຽກງານກ່ຽວກັບຊາວຫວຽດນາມຢູ່ຕ່າງປະເທດ, ການປົກປ້ອງພົນລະເມືອງ, ການຖະແຫຼງຂ່າວ-ໂຄສະນາການການຕ່າງປະເທດ, ການຄົ້ນຄວ້າເປັນເສນາທິການຍຸດທະສາດ; ຍູ້ແຮງການສົມທົບຢ່າງແໜ້ນແຟ້ນກັບບັນດາກະຊວງ ຂະແໜງການ ແລະ ຊ່ວຍໜູນໃຫ້ທ້ອງຖິ່ນ.
ເພື່ອປະຕິບັດບັນດາເປົ້າໝາຍທີ່ວາງອອກມາໄດ້ຢ່າງສະເລັດຜົນ, ຂະແໜງການທູດຈະສືບຕໍ່ຜັນຂະຫຍາຍວຽກງານກໍ່ສ້າງຂະແໜງການຢ່າງແຂງແຮງ , ຍົກສູງປະສິດທິຜົນການຈັດຕັ້ງກົງຈັກ ແລະ ຄຸນນະພາບຂອງແຫຼ່ງບຸກຄະລາກອນ.
ໂດຍຕາງໜ້າການນຳພັກ - ລັດ, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ຊົມເຊີຍແລະຍ້ອງຍໍຢ່າງສຸດອົກສຸດໃຈ ຕໍ່ຂະແໜງການຕ່າງປະເທດທັງໝົດ ກ່ຽວກັບບັນດາຜົນງານອັນໂດດເດັ່ນໃນຊຸມປີທີ່ຜ່ານມາ, ໄດ້ປະກອບສ່ວນສຳຄັນເຂົ້າໃນການປົກປັກຮັກສາເອກະລາດ ອຳນາດອະທິປະໄຕ ຜືນແຜ່ນດິນອັນຄົບຖ້ວນຂອງປະເທດຊາດ, ຮັກສາ ແລະ ປັບປຸງສິ່ງແວດລ້ອມສັນຕິພາບ ສະຖຽນລະພາບ, ຍາດແຍ່ງໄດ້ການສະໜັບສະໜູນ ເຫັນດີເຫັນພ້ອມຢ່າງກ້ວາງຂວາງຂອງເພື່ອນມິດສາກົນ, ຍູ້ແຮງການເຊື່ອມໂຍງເຂົ້າກັບສາກົນຢ່າງຮອບດ້ານ, ນຳເອົາການພົວພັນສາກົນຕ່າງໆ ເຂົ້າສູ່ລວງເລິກ ມີປະສິດທິຜົນ, ປະກອບສ່ວນແທດຈິງເຂົ້າໃນການປະຕິບັດໜ້າທີ່ ພັດທະນາເສດຖະກິດ ສັງຄົມຢ່າງສຳເລັດມີໄຊ, ເສີມຂະຫຍາຍໄດ້ ບົດບາດເປັນສະມາຊິກຜູ້ຕັ້ງໜ້າ ຂອງບັນດາອົງການຈັດຕັ້ງພາກພື້ນ ແລະ ອົງການຈັດຕັ້ງໂລກ, ຍົກສູງຖານະບົດບາດຂອງຫວຽດນາມໃນພາກພື້ນ ແລະ ໃນໂລກ.
ສະຫາຍເລຂາທິການໃຫຍ່ເນັ້ນວ່າ ປັດໃຈຕັດສິນບັນດາຜົນສຳເລັດ ແລະ ໝາກຜົນດັ່ງກ່າວເທິງນີ້ແມ່ນໄດ້ຕີລາຄາ ໄຈ້ແຍກຢ່າງມີວິທະຍາສາດ ສັດຈະວິພາກກ່ຽວກັບສະຖານະການໂລກ ແລະ ພາກພື້ນ, ປະຕິບັດຢ່າງສະເໝີຕົ້ນສະເໝີປາຍ ແນວທາງການຕ່າງປະເທດເອກະລາດເປັນເຈົ້າຕົນເອງ, ຫຼາຍກ້ຳຫຼາຍຝ່າຍ ຫຼາຍຮູບການ, ເປັນເຈົ້າການ ແລະ ຕັ້ງໜ້າເຊື່ອມໂຍງເຂົ້າກັບສາກົນ, ເພື່ອຜົນປະໂຫຍດຂອງປະເທດຊາດ.
ສະຫາຍເລຂາທິການໃຫຍ່ເນັ້ນເຖິງຄຳສັ່ງສອນຂອງທ່ານປະທານໂຮ່ຈີມິນ ຜູ້ກໍ່ຕັ້ງຂະແໜງການທູດ, “ພະນັກງານແມ່ນກົກເຄົ້າຂອງທຸກໆວຽກງານ”, “ຄວາມສຳເລັດຜົນ ຫຼື ປະລາໄຊທຸກຢ່າງລ້ວນແຕ່ແມ່ນຍ້ອນພະນັກງານດີ ຫຼື ບໍ່ດີ”, ຖືຄຳສັ່ງສອນນັ້ນແມ່ນທິດທາງທີ່ສອດຮ້ອຍຕະຫຼອດ ເພື່ອໃຫ້ພະນັກງານການທູດສູ້ຊົນ ຝຶກຝົນຫຼໍ່ຫຼອມ ປະຕິບັດໜ້າທີ່ທີ່ພັກ ແລະ ລັດມອບໝາຍໃຫ້ສຳເລັດຜົນຢ່າງດີເດັ່ນ.
ສະຫາຍເລຂາທິການໃຫຍ່ ຮຽກຮ້ອງຄະນະບໍລິຫານວຽກງານພັກກະຊວງການຕ່າງປະເທດ, ບັນດາຄະນະພັກໃນຂະແໜງການ ຕ້ອງເອົາໃຈໃສ່ຢ່າງຈົດຈໍ່ເຖິງວຽກງານກໍ່ສ້າງຖັນແຖວພະນັກງານການທູດ ເພື່ອຕອບສະໜອງໄດ້ກັບຄວາມຕ້ອງການຂອງໜ້າທີ່ໃນສະພາບການໃໝ່./.
ສັງລວມໂດຍ HB